PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/005	             Bratislava, 18.02.2009  	

	Protimonopolný úrad Slovenskej republiky, odbor koncentrácií v správnom konaní č. 0083/OK/2008 začatom dňa 23.12.2008 na základe oznámenia koncentrácie podnikateľom BLACK RED WHITE S.A. so sídlom Krseszowska 63, 23-400 Biłgoraj, Poľská republika prostredníctvom JUDr. Milana Červenku, advokáta so sídlom Suché mýto 1, 811 03 Bratislava vo veci koncentrácie podnikateľov BLACK RED WHITE S.A. so sídlom Krseszowska 63, 23-400 Biłgoraj, Poľská republika a LUTO SLOVAKIA a.s. so sídlom Rastislavova 93, 040 01 Košice, Slovenská republika,                 IČO: 36 573 175

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou  v získaní priamej  kontroly podnikateľa BLACK RED WHITE S.A. so sídlom Krseszowska 63, 23-400 Biłgoraj, Poľská republika nad podnikom podnikateľa LUTO SLOVAKIA a.s. so sídlom Rastislavova 93, 040 01 Košice, Slovenská republika, IČO: 36 573 175, na základe Zmluvy o kúpe akcií uzatvorenej dňa 18.12.2008 medzi podnikateľmi Jánom Urbánom, bytom Podkamenná 11A, 040 01 Košice, Slovenská republika a Máriou Urbanovou, bytom Podkamenná 11A, 040 01 Košice, Slovenská republika ako predávajúcimi a BLACK RED WHITE S.A. so sídlom Krseszowska 63, 23-400 Biłgoraj, Poľská republika ako kupujúcim. 

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 23.12.2008 listom zaevidovaným pod                   č. 5672/2008 doručené oznámenie koncentrácie podľa § 10 ods. 9 zákona    č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou BLACK RED WHITE S.A. so sídlom Krseszowska 63, 23-400 Biłgoraj, Poľská republika (ďalej len „BRW“), Jánom Urbánom, bytom Podkamenná 11A, 040 01 Košice, Slovenská republika (ďalej len „Ján Urbán“) a Máriou Urbanovou, bytom Podkamenná 11A, 040 01 Košice, Slovenská republika (ďalej len „Mária Urbanová“) prostredníctvom           JUDr. Milana Červenku, advokáta so sídlom Suché mýto 1, 811 03 Bratislava (ďalej len „právny zástupca“).

	Na základe vyššie uvedeného oznámenia, sa dňa 23.12.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie  vedené pod č. 0083/OK/2009 vo veci koncentrácie spoločností BRW, Jánom Urbánom, Máriou Urbanovou a LUTO SLOVAKIA a.s. so sídlom Rastislavova 93, 040 01 Košice, Slovenská republika,                    IČO: 36 573 175 (ďalej len „Luto“), na základe Zmluvy o kúpe akcií uzatvorenej dňa 18.12.2008 medzi podnikateľmi Jánom Urbánom a Máriou Urbanovou ako predávajúcimi a BRW ako kupujúcim (ďalej len „Zmluva“). 

	Úrad listom č. 0083/PMÚ SR/2009 zo dňa 12.01.2009 informoval právneho zástupcu o začatí predmetného správneho konania, o skutočnosti, že predmetné oznámenie koncentrácie neobsahuje všetky náležitosti podľa   § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), a teda ho požiadal o doplnenie oznámenia koncentrácie. Súčasne si úrad predmetným listom vyžiadal podklady a informácie, ktoré by preukázali, aký typ kontroly bude nad podnikom spoločnosti Luto vykonávaný. Vzhľadom na skutočnosť, že oznamovatelia koncentrácie požiadali úrad o zúženie rozsahu podkladov podľa § 10 ods. 13 zákona, súčasťou vyššie uvedeného listu je aj vyjadrenie súhlasu so zúžením rozsahu podkladov, s výnimkou niektorých skutočností, ktoré sú potrebné pre posúdenie predmetnej koncentrácie. 

	Dňa 29.01.2009 listom zaevidovaným pod č. 374/2009 a dňa 03.02.2009 listom zaevidovaným pod č. 458/2009 boli úradu doručené podklady a informácie, ktoré si úrad vyžiadal listom č. 0083/PMÚ SR/2009 zo dňa 12.01.2009. Vzhľadom na skutočnosť, že predmetné oznámenie koncentrácie sa doručením listu zo dňa 03.02.2009 zaevidovaným pod          č. 458/2009  stalo podľa § 10 ods. 12 zákona a vyhlášky úplné, úrad oznámil spoločnosti BRW prostredníctvom právneho zástupcu listom č. 0476/PMÚ SR/2009 zo dňa 04.02.2009, že lehota 60 pracovných dní podľa § 11 zákona na vydanie rozhodnutia začala plynúť dňom 04.02.2009.

Správny poplatok vo výške 3 319 EUR (100 000 Sk) podľa zákona           č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 27.01.2009. 
V súlade so zákonom č. 659/2007 Z.z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v tomto rozhodnutí uvedené v eurách a súbežne sa na informatívne účely uvádzajú peňažné sumy v slovenských korunách a to podľa konverzného kurzu a ďalších pravidiel pre prechod na euro.

	Úrad z predmetného oznámenia koncentrácie a jeho doplnenia zistil nasledovné skutočnosti.

Podnikatelia

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

	Spoločnosť BRW je akciovou spoločnosťou zapísanou v Štátnom súdnom registri na Okresnom súde v Lubline. Predmetom činnosti spoločnosti BRW je podľa výpisu zo Štátneho súdneho registra okrem iného výroba stoličiek a sedadiel; výroba ostatného nábytku do kancelárií a obchodov; výroba kuchynského nábytku; výroba ostatného nábytku, okrem poskytovania služieb. 
	Akcionármi spoločnosti BRW sú viaceré subjekty so sídlom v Poľskej republike. Spoločnosť BRW kontroluje viacero spoločností so sídlom v Poľskej republike, Bielorusku, Ukrajine a v iných štátoch. Konkrétne údaje sú predmetom obchodného tajomstva a sú súčasťou spisového materiálu. Na území Slovenskej republiky spoločnosť BRW nemá žiadne dcérske spoločnosti a dovoz realizuje len v zanedbateľnej miere. 

	Na základe vyššie uvedeného úrad dospel k záveru, že spoločnosť BRW je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

	Spoločnosť Luto je akciovou spoločnosťou, ktorá bola založená zakladateľskou zmluvou dňa 12.08.2003 a do obchodného registra bola zapísaná v oddieli: Sa, vložka číslo: 1261/V dňa 18.09.2003. Predmetom podnikania spoločnosti Luto je podľa výpisu z obchodného registra okrem iného kúpa tovaru na účely jeho predaja konečnému spotrebiteľovi (maloobchod) v rozsahu voľnej živnosti; kúpa tovaru na účely jeho predaja iným prevádzkovateľom živnosti (veľkoobchod) v rozsahu voľnej živnosti.
	Akcionármi spoločnosti Luto je Ján Urbán, ktorý je vlastníkom 95% akcií spoločnosti a Mária Urbanová, ktorá je vlastníčkou 5% akcií spoločnosti Luto. Okrem tejto spoločnosti vykonávajú Ján Urbán a Mária Urbanová kontrolu aj nad inou spoločnosťou, ktorej identifikačné údaje sú predmetom obchodného tajomstva a sú súčasťou spisového materiálu. 

	Na základe vyššie uvedeného úrad dospel k záveru, že spoločnosť Luto je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 18.12.2008 bola podpísaná Zmluva medzi podnikateľom BRW, Jánom Urbánom a Máriou Urbánovou, na základe ktorej má podnikateľ v prvom kroku nadobudnúť 25% akcií spoločnosti Luto. Následne v druhom kroku sa podnikateľ BRW zaviazal, že upíše ďalšie akcie, na základe ktorého nadobudne podiel na základnom imaní a podiel na hlasovacích právach spoločnosti Luto, ktorý bude zodpovedať 55%. Zvyšných 45% akcií zostane v rukách Jána Urbána a Márie Urbanovej. 
Zo Zmluvy a najmä z jej príloh „Akcionárska zmluva“ a „Nové stanovy“ vyplýva, že podnikateľ BRW získa výlučnú kontrolu nad podnikom podnikateľa Luto, vzhľadom na podiel akcií, ktoré nadobudne po uskutočnení transakcie a vzhľadom na skutočnosť, že valné zhromaždenie rozhoduje jednoduchou väčšinou hlasov všetkých akcionárov. Súčasne, ako vyplýva z Akcionárskej zmluvy, akcionári síce majú právo každý nominovať svojho člena predstavenstva a dozornej rady, podnikateľ BRW dvoch členov predstavenstva a dvoch členov dozornej rady a Ján Urbán a Mária Urbanová spolu jedného člena predstavenstva a jedného člena dozornej rady, ale rozhodnutia predstavenstva sa prijímajú jednoduchou väčšinou hlasov všetkých jej členov a dozorná rada taktiež rozhoduje jednoduchou väčšinou hlasov všetkých jej členov. 
Z vyššie uvedeného teda vyplýva, že podnikateľ BRW nadobudne na základe predmetnej Zmluvy priamu výlučnú kontrolu nad podnikom podnikateľa Luto, a teda jej uzatvorením došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ BRW.
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. Účastníkmi posudzovanej koncentrácie sú teda podnikateľ BRW, ako spoločnosť, ktorá získava kontrolu nad podnikom podnikateľa Luto, ako aj podnikateľ Luto, nad ktorou je kontrola získavaná.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej      39 832 702,65 EUR (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 810,79 EUR (360 000 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 EUR (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 EUR (1 200 000 000 Sk) za uzavreté účtovné obdobie predchádzajúce vzniku koncentrácie.

	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu. 

	Vzhľadom na skutočnosť, že koncentrácia vznikla na základe Zmluvy, ktorá bola uzatvorená dňa 18.12.2008 podľa § 10 ods. 1 zákona sa berie do úvahy obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. v predmetnom prípade bral úrad do úvahy rok 2007. 
	
	Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona.   Úrad údaje o dosiahnutých obratov účastníkov koncentrácie, t.j. podnikateľov BRW a Luto neuvádza, nakoľko boli označené za predmet obchodného tajomstva. Predmetné údaje sú obsahom spisového materiálu.
 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa       
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi, 
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá z týchto skutočností. 

Právnym titulom predmetnej koncentrácie je Zmluva, ktorá bola uzatvorená dňa 18.12.2008. Vzhľadom na skutočnosť, že podnikateľ BRW oznámil predmetnú koncentráciu prostredníctvom právneho zástupcu dňa 23.12.2008 úrad konštatuje, že podnikateľ BRW neporušil vyššie uvedenú povinnosť. 

Relevantné trhy a dopad na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

	Podnikateľ BRW sa zaoberá výrobou a predajom nábytku a súvisiacich produktov. Podnikateľ BRW je najväčším výrobcom nábytku v Poľsku. Na území Slovenskej republiky nemá podnikateľ BRW žiadnu dcérsku spoločnosť a jeho výrobky sú dovážané na územie Slovenskej republiky prostredníctvom nezávislej distribučnej spoločnosti. Podnikateľ BRW dosiahol na území Slovenskej republiky zanedbateľný obrat z predaja nábytku nezávislým zákazníkom, predajcom nábytku a to na základe ich nezávislých objednávok. 
	Podnikateľ BRW vyrába rôzne druhy zostáv, tzv. zavesených skriniek, ktoré pozostávajú zo samostatných častí so zatváracími dverami alebo bez nich. Konkrétne sa jedná o výrobu izbového, kuchynského nábytku, stolov a stoličiek a čalúneného nábytku. Výroba nábytku predstavuje montáž alebo opracovávanie, ohýbanie, modelovanie, laminátovanie materiálov ako napríklad dreva, kovu, skla, plastov a rattanu na tvarovanie finálneho vzhľadu nábytku. 
	Hlavnými materiálmi pre výrobu nábytku sú najmä drevotrieskové dosky, drevovláknité dosky, plné drevo a MDF, HDF a LDF dosky. Plné drevo, drevotrieskové dosky a MDF dosky sú súčasťou predných častí nábytku (čiel a rámov) a drevovláknité dosky sú súčasťou zadných stien. Plné drevo sa využíva najmä pri výrobe nábytku vyššej cenovej kategórie. Okrem toho sa vo výrobnom procese podnikateľa BRW využíva široká škála komponentov a materiálov, ktoré dávajú konkrétnemu nábytku špeciálnu úpravu a praktický a funkčný charakter. Predmetnými komponentmi a materiálmi sú dyha, kovové rámy, prvky zo skla, čalúnené prvky z prírodných materiálov, polyuretánové a termoplastové materiály, montážne prvky a ukončovacie prvky, ktorými sú napríklad hrany, držadlá a dekoratívne profily.

	Podnikateľ Luto pôsobí na území Slovenskej republiky v dvoch sektoroch, a to v maloobchodnom a veľkoobchodnom predaji nábytku. Je distribútorom čalúneného nábytku, sedacích súprav, jedálenských súprav a stoličiek, kuchynského nábytku a dreveného nábytku od rôznych výrobcov. Podnikateľ Luto predáva nábytkársky tovar prostredníctvom distribučných systémov. Prostredníctvom distribučného strediska (centrálny sklad) sa nakupuje tovar od výrobcov. Nakúpený tovar sa prostredníctvom veľkoobchodu ponúka nezávislým maloobchodným partnerom a taktiež je predmetný tovar ponúkaný konečnému spotrebiteľovi prostredníctvom vlastnej maloobchodnej siete. 
Čo sa týka veľkoobchodu, podnikateľ Luto distribuuje nábytok slovenských ako aj poľských výrobcov a to po celom území Slovenskej republiky. Tovar sa distribuuje prostredníctvom veľkoobchodnej predajne v Košiciach. Čo sa týka maloobchodu, má podnikateľ Luto 13 predajní a okrem toho prevádzkuje maloobchodnú sieť MEGA nábytok. 

	Z vyššie uvedeného vyplýva, že podnikateľ BRW pôsobí na:
-	relevantnom trhu výroby nábytku a 
-	relevantnom trhu veľkoobchodného predaja nábytku
-	relevantnom trhu maloobchodného predaja nábytku

Podnikateľ Luto pôsobí na:
-	relevantnom trhu veľkoobchodného predaja nábytku a
-	relevantnom trhu maloobchodného predaja nábytku

Ako vyplýva z vyššie uvedených skutočností, aktivity podnikateľov BRW a Luto sa prekrývajú na relevantnom trhu veľkoobchodného a maloobchodného predaja nábytku, t.j. medzi podnikateľmi BRW a Luto dochádza k prekrytiu na tovarových relevantných trhoch. 
Z podkladov, ktoré boli úradu predložené v oznámení koncentrácie podnikateľom BRW, úrad odhadol za rok 2007 celkovú veľkosť trhu predaja vyjadrenú vo finančných jednotkách na 382 725 884,62 EUR (11 530 000 000 Sk). Odhadovaný podiel podnikateľa Luto bol v roku 2007 [<5]%.  Podiel podnikateľa BRW vzhľadom na jeho zanedbateľný predaj na území Slovenskej republiky bol v roku 2007 odhadom [<0,05]%. 
  
Vzhľadom na skutočnosť, že podnikateľ BRW na území Slovenskej republiky pôsobí na trhu predaja nábytku, či už veľkoobchodného alebo maloobchodného vo veľmi zanedbateľnej miere, úrad sa nezaoberal presným vymedzením relevantných tovarových trhov a ani presným vymedzením priestorového relevantného trhu.

	 
Záver
	
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Vychádzajúc zo skutočnosti, že podnikateľ BRW na území Slovenskej republiky pôsobí v zanedbateľnej miere a podiel podnikateľa Luto na relevantnom trhu predaja nábytku je [<5]% úrad dospel k záveru, že koncentrácia podnikateľov BRW a Luto nevytvára a ani neposilňuje dominantné postavenie podnikateľa BRW, ktorého dôsledkom sú významné prekážky efektívnej hospodárskej súťaže na relevantnom trhu predaja nábytku na území Slovenskej republiky.
	
	Podľa § 33 zákona úrad listom č. 0579/PMÚ SR/2009 zo dňa 12.02.2009 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu k vyššie uvedenej výzve vyjadril listom č. 0635/2009 zo dňa 13.02.2009, že nemá žiadne pripomienky k podkladom rozhodnutia v predmetnej veci tak, ako boli uvedené vo výzve úradu, a ani k spôsobu ich zistenia a nenavrhuje doplnenie týchto podkladov.
	 
	Vzhľadom na to, že koncentrácia podnikateľov BRW a Luto  na základe Zmluvy nevedie k vytvoreniu dominantného postavenia podnikateľa BRW na vyššie uvedených relevantných trhoch, ktorého dôsledkom sú významné prekážky efektívnej hospodárskej súťaže, úrad vychádzajúc z ustanovení zákona rozhodol tak, ako je uvedené vo výroku tohto rozhodnutia.
Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov BRW a Luto na základe Zmluvy priamo súvisia a sú nevyhnutné na jej uskutočnenie.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							    Ing. Dušan Valo
					                  riaditeľ odboru koncentrácií

Rozhodnutie sa doručuje:
JUDr. Milan Červenka
advokát
Suché mýto 1
811 03 Bratislava